Majbrit Berlau (EL), 2005-04-13:
Det skal være svært at være ung, det skal være rigtig svært at være ung.
Det virker, som om det er ledetråden for den borgerlige regering.
I hvert fald har menuen stået på forringelser i uddannelsessystemet i de år, regeringen har eksisteret.
Den fri ungdomsuddannelse er væk, daghøjskolerne er blevet beskåret til sokkeholderne, produktionsskolerne får en over nakken, og folkeskolen er blevet forringet.
Erhvervsuddannelserne har heller ikke undgået sparekniven.
År efter år skal lærerne løbe hurtigere.
År efter år bliver uddannelserne gradvis dårligere.
Og så mangler der praktikpladser, rigtig mange praktikpladser, 11.000 praktikpladser mangler der i dag.
I Enhedslisten mener vi, at der skal være en praktikplads til alle dem, der har brug for det, og at arbejdsgiverne har en forpligtelse til at stille dem til rådighed.
Men det er ikke den vej, regeringen vil, nærmest tværtimod.
Regeringen, Dansk Folkeparti og De Radikale har i stedet besluttet at slagte skolepraktikken.
Kun 1.200 skolepraktikpladser blev tilbage i januar 2005.
Vi ved, at det er særlig svært for unge med et anderledes, eller man kunne sige eksotisk klingende efternavn at få en rigtig praktikplads.
Regeringens, De Radikales og Dansk Folkepartis politik er dybt skadelig for integrationen.
Derfor gik HK og KL frem sidste sommer og bad mindeligt regeringen om at lade være med at slagte den her skolepraktik, men det kom der selvfølgelig ikke noget ud af.
Her i den seneste tid har tallenes tale været ubarmhjertig.
Regeringen er ikke i nærheden af at have fået de skolepraktikpladser, som den havde lovet, da man vedtog at slagte skolepraktikken.
Indtil der kommer flere rigtige praktikpladser, er det altså bydende nødvendigt at få genoprettet den her skolepraktik.
Socialdemokraterne har fremsat et forslag om genopretning af skolepraktikpladsen.
Enhedslisten bakker op om alle forslag, hvor der kan skaffes flere praktikpladser her og nu til de mange tusinde, der mangler en.
I mange år har forskellige regeringer forsøgt at tale rigtig pænt til arbejdsgiverne for at få dem til at skaffe de praktikpladser, der skal til.
I det socialdemokratiske forslag er der endelig tendenser til, at man vil tage pisken frem.
Alle arbejdsgivere skal betale til en fond, der derefter giver tilskud til de virksomheder, der faktisk opretter praktikpladser.
I Enhedslisten mener vi, at staten og kommunerne skal gå i spidsen, ikke bare ved selv at oprette praktikpladserne og uddannelsespraktikpladserne, men ved at presse de private arbejdsgivere, som man laver kontrakt med og indgår kontrakt med.
Som en del af kontrakten burde der figurere krav om at stille praktikpladser til rådighed for de unge, der er i kommunen og i amtet.
På den måde kan det være muligt at skaffe de nødvendige praktikpladser.
Det er en mulighed for at forhindre, at flere tusind unge tabes på gulvet, som det sker i dag.
Men det kræver politisk vilje, og er den vilje til stede i regeringen til at sikre, at den nedskæring af skolepraktikpladserne stoppes, og til i anden omgang også at erkende, at arbejdsgiverne altså har et ansvar for at sikre, at vi fortsat kan sikre uddannelse til de unge i Danmark?
Vi ser nogle rigtig gode takter i det her forslag, og vi stiller os derfor positive over for det.